דגליליים (שם מדעי: Aplocheilidae) היא משפחה של דגים מסדרת הגמבוזאים החיים במים מתוקים ובמים מליחים ברחבי אפריקה, אסיה ואמריקה הדרומית. הם קרוביהם של הנאוויתיים, ובעבר נכללו במשפחה זו. הם קרובים בעיקר למשפחה Nothobranchiidae, אך שייכים לתת-סדרה עצמאית - Aplocheiloidei.
מינים אלו מגיעים לאורך 5–10 ס"מ והם בעלי סנפירים צבעוניים היוצרים מראה של דגל ומכאן שמם. הם חיים סביב צמחי מים באזורים טרופיים וניזונים מפלנקטון ומיצורים קטנים. רבים מהם הם דגי נוי נפוצים.
ארבע-עין
צחי דבוש
יצחק "צחי" דבוש (נולד ב-19 באפריל 1994) הוא איש תקשורת, יועץ אסטרטגיה בהווה ועיתונאי בעבר. זוכה פרס מפקד גל"צ למצוינות.
ביוגרפיה.
דבוש נולד ב-19 באפריל 1994 במועצה המקומית שוהם, שם גם גדל. את לימודיו בתיכון עשה בבית הספר העירוני, ולאחריו המשיך למכינה הקדם-צבאית רבין טרם הגיוס לצה"ל. ב-2013, התגייס לצה"ל ושירת ככתב צבאי בביטאון הצבאי "במחנה". במסגרת תפקידו, סיקר את המבצעים הצבאיים "שובו אחים" ו"צוק איתן". ב-2015, פרסם את סיפורה האישי של קצינה בצה"ל אשר בזמן שירותה בן דודה לחם בשורות ארגון הטרור "דאעש". דבוש זכה לפרס מפקד במחנה למצוינות על שורת חשיפות ופרסומים שעוררו הדים תקשוריים נרחבים.
ב-2016, דבוש השתחרר מצה"ל, ומיד החל לעבוד ככתב צבאי בעיתון "ידיעות אחרונות". בתקופה זו, הוא סיקר, בין היתר, את פרשת אלאור אזריה, הפינוי השני של מאחז עמונה ופרשת אום אל-חיראן. לאחר כשנה, ב-2017, דבוש מונה לתפקיד הכתב והפרשן הצבאי של תחנת הרדיו הצבאית "גלי צה"ל". בתקופה זו, פרסם, בין היתר, את "שיחת הצעקות" בין ראש הממשלה בנימין נתניהו ושר הביטחון אביגדור ליברמן על מינוי הרמטכ"ל כוכבי, ההחלטה הצבאית שלא לאפשר שירות נשים בחיל השריון, התעללויות שיטתיות באסירים בכלא הצבאי 4 והפערים החברתיים בין הגיוס לחיל הרגלים בפריפריה לבין הגיוס לתחומי ההמודיעין והסייבר במחוז המרכז.בתקופתו ככתב הצבאי של גלי צה"ל, צבר דבוש מעמד של "מגן החיילים" בקרב חיילי צה"ל ובני משפחותיהם, זאת לאחר שפרסם סיפורי עוולות רבים בצבא שעוררו עניין ציבורי נרחב וגם הביא לפתרונם. דבוש הוביל את מאבק העלאת שכר החיילים, מאבק הצפיפות באוטובוסים בדרך לבסיסים, את מאבק הלומי הקרב ועוד שורה של מאבקים שהקנו לו אהדה ציבורית. במרץ 2021 פורסם השיר "צחי דבוש" שיצר החייל עמרי דהן, ובו משבחים את פעילותו למען חיילי צה"ל. בשנת 2020 הוענק לדבוש פרס מפקד גל"צ למצוינות. לאחר חמש שנים בתפקיד, הודיע במאי 2021 על פרישתו.
מיד לאחר פרישתו מגלי צה"ל, דבוש החל לשמש כראש מערך התקשורת והאסטרטגיה של ניר ברקת וכיועץ תקשורת ואסטרטגיה.
מוריץ רוזנטל
מוריץ רוזנטל (בפולנית: Moriz Rosenthal; 17 בדצמבר 1862 - 3 בספטמבר 1946) היה פסנתרן ומלחין יהודי-פולני. הוא התבלט כתלמיד של פרנץ ליסט והיה ידיד ועמית לכמה מגדולי המוזיקאים בתקופתו, בהם יוהנס ברהמס, יוהאן שטראוס הבן, אנטון רובינשטיין, הנס פון בילוב, קאמי סן-סנס, ז'יל מאסנה ואיסק אלבניס.
חייו.
רוזנטל נולד בלמברג, אוסטרו-הונגריה (בהמשך לבוב (פולין), כיום לביב, אוקראינה), למשפחה יהודית. אביו היה פרופסור באקדמיה הראשית. בגיל שמונה התחיל בלימודי פסנתר אצל גאלות' (1872-1869).
בשנת 1872 היה רוזנטל לתלמידו של קרול מיקולי, תלמיד של שופן ועורך, שהכשיר אותו בכיוון אקדמי יותר בקונסרבטוריון של לביב. בגיל 12 היה לתלמידו של רפאל יוזפי בווינה. הופעת הבכורה שלו התקיימה בווינה ב-1876. הצלחתו הייתה מיידית, ואחרי סיור ברומניה התמנה לפסנתרן חצר המלך ברומניה, זאת כשהיה בן ארבע-עשרה. משנת 1878 עד 1879 למד אצל ליסט בוויימאר ורומא. הוא עמד בקשרים עם הפסנתרן ההונגרי הגדול עד 1886, כשליסט מת בביירוית. כיון שגרס, שהשכלה קלאסית שלמה תועיל לעבודתו כפרשן מוזיקה, החל ללמוד בסטאטס גימנזיום בווינה ובאוניברסיטה, שם למד פילוסופיה אצל רוברט פון צימרמן ופרנץ ברנטנו ואסתטיקה אצל הנסליק. הווירטואוזיות שלו, שהודרכה על ידי אינטלקט חקרני, הייתה מעל כל תחרות. בשנת 1912 קיבל את התואר וירטואוז הלשכה של פרנץ יוזף, קייזר אוסטריה.
כתלמידו של ליסט, הופיע רוזנטל בסנקט פטרבורג, פריז ועוד. עם זאת, לא הזניח את השכלתו הכללית, וב-1880 התקבל ללימודי פילוסופיה באוניברסיטה של וינה. כעבור שש שנים חידש את הקריירה שלו כפסנתרן ונחל הצלחה מזהירה בלייפציג ובבוסטון, שם הייתה הופעת הבכורה שלו בארצות הברית בשנת 1888, ובהמשך באנגליה ב-1895. הוא לימד במכון קרטיס למוזיקה בפילדלפיה בשנים 1926–1928. מ-1939, לימד בבית הספר שלו עצמו.
רוזנטל הקליט פחות משלוש שעות של מוזיקה. הקלטותיו המעטות נחשבות, מכל מקום, לנגינת פסנתר מעולה ביותר. הדוגמאות ששרדו לנגינתו כוללות, נוסף לתקליטים רגילים, מספר ניכר של גלילי פסנתר של חברת הפסנתר האמריקאית (אמפיקו).
לשנינותו של רוזנטל, שהייתה לא פעם מרושעת, יצא שם אגדי. כששמע את ולדימיר הורוביץ פורץ בסערה במעברי האוקטבות בקונצ'רטו לפסנתר מס' 1 של צ'ייקובסקי בבכורה הווינאית שלו, העיר: "הוא אוקטביאנוס, אך לא קיסר." בדומה לכך, אחרי ששמע את איגנצי יאן פדרבסקי, ששמו הלך לפניו, אמר רוזנטל: "כן, הוא מנגן היטב, אני משער, אך אינו פדרבסקי". עמית שלו ניגן פעם עיבוד של רוזנטל לואלס הדקה של שופן בטרצות ברסיטל, ולאחר הנגינה הודה לו רוזנטל "על רבע השעה המהנה ביותר בחיי". לקראת סוף חייו התגורר רוזנטל במלון הצפוני הגדול בניו יורק, שאליו התייחס כ"יותר צפוני מגדול".
תלמידיו היו צ'ארלס רוזן ורוברט גולדסנד. אנתולוגיה של כתביו האוטוביוגרפיים של רוזנטל יצאה לאור בשם "מוריץ רוזנטל: במילה ובמוזיקה" (בעריכת מארק מיטשל ואלן אוונס הוצאת אוניברסיטת אינדיאנה, 2006) והיא מכילה גם תקליטור של הקלטות מייצגות שלא יצאו לאור.
גודאתיים
גודאתיים (שם מדעי: Goodeidae) היא משפחה של דגים מסדרת הגמבוזאים החיים בנהרות ואגמים בארצות הברית (בעיקר סביב האגן הגדול) ומקסיקו. עם זאת כמה מינים חיים במים מליחים, לחופי האוקיינוס האטלנטי והאוקיינוס השקט. המשפחה קרוי על שם החוקר ג'ורג' בראון גודה (George Brown Goode; 1851–1896).
מינים אלה קטנים מאוד ואורכם הממוצע 5 סנטימטרים, אך חלקם מגיעים לאורך 20 סנטימטרים. הם בעלי סנפירים מפוארים וגף עגלגל. ראשם גדול ובעל לסתות צרות המופנות מעלה. הם אוכלי כל הניזונים בעיקר מחרקים מימיים. הם משריצים צאצאים חיים.
במשפחה מיני דגי נוי שונים ונפוצים. עם זאת חלקם נמצאים בסכנת הכחדה חמורה בטבע והמין "Ameca splendens" נכחד בטבע.
יחסי דרום אפריקה–שוודיה
יחסי דרום אפריקה–שוודיה הם היחסים הדיפלומטיים הרשמיים שבין רפובליקת דרום אפריקה לבין ממלכת שוודיה.
היסטוריה.
היחסים בין שוודיה לבין דרום אפריקה כוננו בשנות השלושים של המאה העשרים עם פתיחת נציגויות של שתי המדינות אחת אצל השנייה. היחסים שודרגו לרמת השגרירות ב-1994, סמוך לבחירות הדמוקרטיות הרב מפלגתיות הראשונות במדינה. בשנת 2000 נציבות דו לאומית שוודית-דרום אפריקנית נוהלה על ידי נשיא דרום אפריקה תאבו מבקי וראש ממשלת שוודיה יירן פרסון.
במהלך שלטון האפרטהייד בדרום אפריקה הובילה שוודיה התנגדות גדולה מאוד למשטר. במהלך שנות השישים של המאה העשרים נוסדה בשוודיה התנועה העולמית נגד האפרטהייד. שוודיה הייתה המדינה המערבית היחידה במהלך שנות השישים והשבעים המוקדמות להתנגד למשטר האפרטהייד.
נכון לשנת 2015, 15,000 עובדים דרום אפריקניים עובדים בחברות שוודיות.
ארזניתיים
ארזניתיים או אדריאניקטיים (שם מדעי: Adrianichthyidae) היא משפחת דגי גרם מסדרת החניתאים החיים במים מתוקים ומים מליחים באסיה מהודו עד יפן ועד דרום-מזרח אסיה באינדונזיה ומלזיה. בעבר היא השתייכה לסדרת הגמבוזאים.
אורך דגים אלה 1.5–17 סנטימטרים, והם בעלי גוף מוארך וראשים קטנים מעוגלים. הם בעלי עצם מיוחדת בזנבם ולסת צרה ומחודדת. במינים אלה הנקבות פולטות את ביציהן למים והזכרים מפרים אותם חיצונית. מספר מינים הם בעלי הפריה פנימית והם משריצים צאצאים חיים, בעוד אחרים נושאים את הביצים על סנפירי האגן שלהם עד בקיעתם.
הם חיים במים מוצפים באורז, מה שנתן להם את שמם. רבים מהם הם דגי נוי מוכרים.
יחסי דומיניקה–צרפת
יחסי דומיניקה–צרפת הם היחסים הדיפלומטיים הרשמיים שבין קהיליית דומיניקה לבין הרפובליקה הצרפתית.
היסטוריה.
היחסים של דומיניקה עם צרפת הם יחסים חמים וידידותיים, צרפת עזרה פעמיים לדומיניקה כאשר נקלעה לאסונות טבע. פעם אחת ב-2005 כאשר תקפה את האי סופה טרופית בשם "אריקה", ופעם אחת בשנת 2017 כאשר תקף את האי ההוריקן מריה. צרפת תורמת רבות לדומיניקה גם בחקר ההוריקנים המשתוללים באי ותרמה כספים רבים לכך.
דומיניקה השתתפה בוועידה לשינוי האקלים ולמניעת ההתחממות הגלובלית של האו"ם שהתרחשה בנובמבר 2017 ושלחה משלחת מכובדת מדרגים גבוהים שבראשה עמד ראש הממשלה. כמו הרבה ממדינות הקריביים, וממדינות איים בכלל (עליית מפלס המים בעקבות ההתחממות הגלובלית תגרור טביעה של האי) דומיניקה הייתה בין הראשונות לחתום על הסכם פריז למען שינוי האקלים.
משלחת נוספת השתתפה במשלחת ONE PLANT כשבועיים לאחר מכן, ב-12 בדצמבר 2017.
קשתיתיים
קשתיתיים (שם מדעי: Melanotaeniidae) היא משפחה של מקריני סנפיר מסדרת האידרונאים. הם חיים במים מתוקים באוסטרליה, גינאה החדשה ואיי ראג'ה אמפט (Raja Ampat) באינדונזיה.